Il Lexicon istoric retic
In'ovra fundamentala per lingua e cultura

Da Guiu Sobiela-Caanitz

"La Quotidiana" dals 29 november (p. 16) ha preschentà il principi (bustabs A e B) dal Lexicon istoric retic (LIR) per rumantsch grischun (RG), gist publitgà en las Annalas*. Tgi che s’approfundescha en questa prima ediziun bada la relevanza dal LIR per la promoziun dal rumantsch, tant pli en vista a l’applicaziun da la bilinguitad en l'instrucziun istorica sin il stgalim aut da la scola populara e sco preparaziun a la matura bilingua.

In pèr urettas
Be insaquants exempels. En il quart artitgel (p. 175) ans quinta Ottavio Clavuot da l'emprima loscha grischuna da framassuns a Las Agnas. Il tschintgavel (p. 175–176), elavurà d’Adolf Collenberg è deditgà al cumin tirolais d’Alla (tudestg Hall). Il medem autur relevescha fitg bain la particularitad da la Bergiaglia (p. 187–188), "la suletta vallada taliana refurmada dal GR", ed il renum mundial da la famiglia Giacometti. Martin Bundi ha scrit t. o. las contribuziuns davart Barbusch (p. 184) e Buorm (p. 194–195), cun detagls davart la suppressiun dal rumantsch en il Vnuost tras l’abat da Mariamunt (1618) e l’activitad economica da cus. naz. Andreas Rudolf von Planta (19avel tschientaner) en la vallada auta da l’Adda. Fernando Iseppi quinta da Brüsch, ses cumin patern, e da las fracziuns da Campocologno, Cavaione e Zalende (p. 193).

Nums rumantschs da cumins d’autra lingua
L’editur Collenberg ha mess ensemen ina nomenclatura rumantscha-tudestga (p. 168–171), q. v. d. ina emprima glista da toponims duvrads en il LIR. Uschè chatt'ins qua cun plaschair furmas ch'ins carteva persas, sco Alla. In auter bel exempel è Damal (p. 168), il num jauer da Mals en il Vnuost, relevà en las paginas blauas dal Bezzola-Tönjachen, però absent da quellas dal Peer e insumma dal DRG, bustab D, schebain che quest’ovra fundamentala da la retoromanistica vegniva manada menada quella giada (1968) da l’autur d’in tractat davart il pled da Müstair. Buond, Suogl e Visavra(u)n (p. 168 e 171), nums rumantschs da trais cumins Bergiagliots, sumeglian dapli a las furmas localas ch'ils toponims uffizials Bondo, Soglio e Vicosoprano. En quella nomenclatura manca Cuttüra, schebain che quest cumin dal Paznaun è menziunà p. 179 en l’artitgel "Ardez" da Paul Eugen Grimm. Da tschella vart sto l’autur da questas lingias confessar ch’el n'haja betg conuschì las furmas "Fuorcla Zodrel" (p. 169, per il Pass dal Veraina), "S. Hilari" (p. 170), "Sasmunt" (p. 170 e 179, per il chastè dad Ardez) e "Travaulta" (p. 171, per Hohenbalken). Per l’ediziun definitiva fiss anc da curreger il fal da stampa "Walenstatt" (p. 170, per Walenstadt). La bibliografia (p. 174) citescha la guida "Vintschgau" da Josef Rampold (1974); questa è entant vegnida publitgada 1997 en la settavla ediziun ed entitulada "Vinschgau" tenor la grafia nova dal toponim tirolais.

Davart la Bretagna
La nomenclatura enumerescha er pajais d’Europa: Austria, Frantscha, Germania etc. L’artitgel "Beresina" da Bundi (p. 186) numna anc la Bielorussia. En il pled cumpost "Gronda Britannia" (p. 169), surtut dal vallader, è la secunda part in pled doct, numnadamain il num latin, oriundamain celtic, da l’insla. Ma pertge na dovra il LIR per RG betg la furma "Gronda Bretagna", sco il Pledari grond?
Las linguas neolatinas han uschiglio il pèr "Bretagne/Grande-Bretagne", "Bretaña/Gran Bretaña", «Bretanha/Grã-Bretanha" etc. La Bretagna ha survegnì ses num (per breton "Breizh") dals Celts da "Britannia" che han passà il Chanal da la mongia en il 5avel e 6avel tschientaner e colonisà ina gronda part da la peninsla; lur lingua resista là e viveva fin avant 200 onns en il sidvest da l’Engalterra (Cornwall), nua ch'ins sa sprova oz da mantegnair ella. Questa critica da detagl na mida nagut vid la gronda valur da la publicaziun.

* Adolf Collenberg (ed.), Lexicon istoric retic, en: Annalas da la Societad retorumantscha, annada 112, Cuira (ISBN 3-906680-43-112) 1999, p. 165–195.

Text original en Vallader